Grafikus facilitálás / Vizuális jegyzetelés
"Egy kép többet mond ezer szónál."
Szólás, mondás, napibölcsesség, klisé - hívhatjuk bárminek, de mint mindegyiknek a fentiek közül, ennek is van igazságtartalma.
Az Einsteninek/Napóleonnak/Konfúciusznak is tulajdonított kínai eredetű mondást a kilencszázas évek elején többek között Fred R. Barnard is idézte, ezzel is indokolva a hirdetésekben a képek szükségességét. Ha napjaink hirdetési és vásárlási szokásaira tekintünk, nyugodt szívvel mondható, hogy igaza volt.
A jó képek érzelmeket generálnak, s ezzel vizuális mankót is adnak egy-egy információ csomag megértéséhez és memorizálásához is, mivel a képek és szimbólumok értelmezése sokkal gyorsabb folyamat, mint a szövegértés. (Gondoljunk csak a KRESZ-táblákra!)
Ezekre (is) alapozva 1968-ban Geoff Ball "explicit group memory" (explicit csoport emlékezet) néven mutatta be, megbeszélésein sikeresen használt módszertanát. A recept egyszerű volt, de forradalmi: nagy méretű lapon, mindenki számára láthatóan, csoportosítva rögzítsük a megbeszélés kulcsszavait és vázlatokat. Az elmúlt ötven évben a cél nem változott, csak a forma. Fizikai eszköztárunk egyre szélesebb, de még mindig ugyanazt csináljuk:
FIGYELÜNK - ÉRTELMEZÜNK - EGYSZERŰSÍTÜNK - RENDSZEREZÜNK - ÍRUNK/RAJZOLUNK
(és ha marad idő, még színezünk is)
Hol használható sikeresen a grafikus facilitálás?
Konferencián, tréningen, műhelyfoglalkozásokon, coaching folyamatokban, megbeszéléseken vagy akár történelem órán is. Minden olyan alkalmon, ahol támogatni szeretnénk a résztvevők tanulási, megértési, memoriázálási folyamatát.
Ideális esetben, a program szakmai tartalmáért felelős szakember és a grafikus facilitátor közösen tisztázzák az előkészületek legfontosabb kérdéseit:
- Mi a célja a grafikus jegyzetelésnek?
- Mire akarja a megrendelő a helyszínen és a későbbiekben használni a képeket?
- Milyen formátum a legmegfelelőbb? (digitális vagy hagyományos jegyzetelés; milyen méretben? )
- A program helyszínén hol a legpraktikusabb a grafikus facilitátor munkaállomásának kialakítása?
- A programban hol és mikor lesz lehetőség kész képek kiállítására, résztvevőkkel való megosztására?
- Milyen formátumban kéri a megrendelő a rendezvény után a képeket?
Ön mire használná?